Rīgā, 2024.gada 3.aprīlī

Kandavas reģionālās pamatskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Kandavas Reģionālā pamatskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības”, “Iekļaujoša vide” un “Laba pārvaldība” kvalitātes līmenis ir “labi”[[1]](#footnote-1), kas nozīmē, ka skola iegulda optimālu darbu nepieciešamo pārmaiņu ieviešanā:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

Kandavas Reģionālās pamatskola stiprā puse ir skolā izveidotā atbalsta personāla komandā un tās sistēmiska un saskaņota darbība, nodrošinot izglītības programmas pielāgošanu skolēniem ar speciālām vajadzībām, kas paredz individualizētu un bērncentrētu pieeju mācību procesa īstenošanā.

Kandavas Reģionālajā pamatskolā tiek īstenots kvalitatīvs izglītības process, veikta izglītojamo vērtēšana un notiek sadarbība starp skolēniem, skolotājiem un skolas vadību. Skola realizē iekļaujošu izglītību un vērotajās mācību stundās redzama mācību darba diferenciācija. Skolā tiek veikts regulārs un sistemātisks darbs ar skolēniem, kuriem ir zemi mācību sasniegumi, iesaistoties visām pusēm: skolotājiem, vecākiem un atbalsta personālam.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību procesā un valsts pārbaudes darbos. Tika secināts, ka pamatā vidējie sasniegumi ikdienas mācību procesā atbilst valsts pārbaudes darbos iegūtajiem rezultātiem vai ir nedaudz augstāki. Iegūtie secinājumi tiek izmantoti turpmākai attīstībai, ir noteikts *minimālo prasmju grozs* mācību priekšmetos, kuros jākārto valsts pārbaudes darbi un tiek mērķtiecīgi strādāts, lai visi skolēni eksāmenus nokārtotu. Lai sasniegtu vēl augstākus rezultātus, akreditācijas ekspertu komisija ieteica skolai veidot sistēmu, kā tiek diagnosticēts un sniegts diferencēts, personalizēts un individualizēts atbalsts skolēniem mācību stundu laikā.

Kandavas Reģionālās pamatskolas direktores Elitas Lavrinovičas profesionālās darbības vērtējums jomā “Laba pārvaldība” ir novērtēts ar “Labi”. Akreditācijas ekspertu komisija novērtē direktores plašās zināšanas par audzināšanas, mācīšanas un mācīšanās jautājumiem, proaktīvās plānošanas prasmes finanšu un materiāltehnisko resursu piesaistei, kā arī ieguldījumu izglītības iestādes vides un iekšējās kultūras veidošanā, mērķtiecīgi un sistemātiski vadot kolektīvu un mācību darbu, reizē veicot audzināšanas darbu, radot priekšnoteikumus iekļaujošas vides veidošanai un sniedzot atbalstu katra skolēna izaugsmei. Direktore, konsultējoties ar visām iesaistītajām pusēm, argumentēti un demokrātiski pieņem lēmumus, uzņemas atbildību, ir līdere kolektīvā, veiksmīgi sadarbojas gan ar skolas dibinātāju, gan skolotājiem, gan skolēniem un vecākiem.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktori, direktores vietniekiem, pedagogiem, skolas dibinātāja pārstāvjiem, skolēniem, skolēnu vecākiem.
  2. 9 mācību stundu vērošana.
  3. Skolas apskate kopā ar skolēnu pārstāvjiem.
  4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti).
  5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
  6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami”, ”jāpilnveido”, “labi”, “ļoti labi”, “izcili”. [↑](#footnote-ref-1)